OR ติดตั้ง “EV Station PluZ” กว่า 100 จุด รองรับเดินทางผู้ใช้รถ EV ช่วงปีใหม่
OR เตรียมความพร้อมรองรับการเดินทางของผู้ใช้รถ EV ในช่วงเทศกาลปีใหม่ ติดตั้ง “EV Station PluZ” เพิ่มกว่า 100 จุดชาร์จ บนถนนสายหลักและแหล่งท่องเที่ยวสำคัญครอบคลุมทั่วประเทศ ทั้งในและนอกสถานีบริการ พีทีที สเตชั่น
27 ธ.ค. 2564

นายบุญมา พนธนกรกุล รองกรรมการผู้จัดการใหญ่ธุรกิจค้าปลีกน้ำมัน บริษัท ปตท. น้ำมันและการค้าปลีก จำกัด (มหาชน) หรือ OR เปิดเผยว่า จากอัตราการเติบโตของตลาดยานยนต์ไฟฟ้าในประเทศไทยที่มีแนวโน้มสูงขึ้นตลอดช่วงระยะ 2-3 ปีที่ผ่านมา ทาง OR ได้เตรียมความพร้อมรองรับตลาดส่วนนี้โดยได้เริ่มติดตั้งสถานีชาร์จไฟฟ้า หรือ EV Station PluZ มาตั้งแต่ปี 2561 เพื่อสร้างความมั่นใจแก่ผู้บริโภคที่ใช้รถ EV ที่เริ่มได้รับความนิยมเพิ่มขึ้นอย่างต่อเนื่อง และเพื่อรองรับการเดินทางในช่วงเทศกาลปีใหม่ที่กำลังจะมาถึงนี้ OR ได้ติดตั้งสถานีชาร์จไฟฟ้า EV Station PluZ กว่า 100 จุด และจะทยอยเปิดให้บริการในช่วงสิ้นปีนี้
อีกทั้งวางแผนที่จะขยายสถานีชาร์จไฟฟ้า EV Station PluZ ให้ได้รวม 300 แห่ง ภายในปี 2565 โดยจะใช้พื้นที่ทั้งใน พีทีที สเตชั่น รวมทั้งแสวงหาความร่วมมือและเปิดเพิ่มเติมภายนอก พีทีที สเตชั่น เป็นจุดให้บริการ ทั้งในรูปแบบ Normal Charge และ Quick Charge โดยบริการในรูปแบบ Quick Charge จะใช้เวลาประมาณ 30 นาที เพื่อชาร์จไฟฟ้าได้ถึง 80% ของความจุแบตเตอรี่ สำหรับรถยนต์ไฟฟ้าล้วน
ทั้งนี้ผู้ใช้รถ EV สามารถลงทะเบียนผ่านโมบายแอปพลิเคชัน “EV Station PluZ” ที่พร้อมอำนวยความสะดวกแก่ผู้บริโภคให้สามารถวางแผนเดินทางในช่วงปีใหม่นี้ได้อย่างราบรื่น ด้วยระบบนำทางไปสู่สถานีชาร์จตามแผนที่ อีกทั้งสามารถทำการจองเพื่อเข้าชาร์จ ชำระเงิน และตรวจสอบประวัติการใช้งานได้ในแอปพลิเคชันเดียว โดยรองรับการใช้งานบนระบบปฏิบัติการ iOS, Android และเว็บแอปพลิเคชัน https://evstation.pttor.com/ นอกจากนี้ยังสามารถแจ้งข้อมูลสถานะของสถานีชาร์จแต่ละแห่ง เพื่อให้ผู้ใช้งานสามารถควบคุมเวลาการเข้าชาร์จได้อย่างมีประสิทธิภาพมากขึ้น เพื่อ “ปลั๊กอินความสุข เติมเต็มทุกเส้นทาง” ให้แก่ผู้ใช้รถ EV ตอบโจทย์เทรนด์การใช้พลังงานสะอาดและเป็นมิตรกับสิ่งแวดล้อม
อย่างไรก็ดี OR มุ่งหวังว่า พีทีที สเตชั่น จะเป็นศูนย์กลางที่เติมเต็มความสุขทุกการเดินทางให้กับผู้บริโภค ตอบโจทย์ทุกความต้องการ ตามยุคสมัยและไลฟ์สไตล์ที่เปลี่ยนไป มีเทคโนโลยีและรูปแบบการใช้พลังงานในการเดินทางใหม่ๆ เข้ามาเป็นทางเลือก โดย OR จะพยายามให้การเปลี่ยนผ่านรูปแบบการใช้พลังงานเป็นไปอย่างราบรื่น เพื่อผู้เดินทางจะได้รับความสะดวกสบาย ไม่ว่าผู้บริโภคจะใช้ยานพาหนะที่ใช้เชื้อเพลิงชนิดใด OR จะพยายามเติมเต็มความต้องการ มีรูปแบบพลังงานให้เลือกใช้ทุกรูปแบบ ซึ่งเป็นไปตามกลยุทธ์ด้าน Mobility ของ OR ที่จะปรับรูปแบบธุรกิจให้ตอบสนองความต้องการผู้บริโภค โดยการปรับจากการเป็น Oil Ecosystem มาเป็น Energy Solution Ecosyetem เพื่อให้ พีทีที สเตชั่น เป็นมากกว่าสถานีบริการน้ำมัน ตามแนวคิด Living Community ซึ่งเป็นพื้นที่ที่สร้างคุณค่าและสร้างพลังบวกให้กับสังคม ชุมชน และสิ่งแวดล้อม